**KLAIPĖDOS MIESTO TARYBOS, PROFESINIŲ SĄJUNGŲ IR DARBDAVIŲ ORGANIZACIJŲ TRIŠALĖS TARYBOS POSĖDŽIO PROTOKOLAS**

  Nr.

Posėdis įvyko 2016 m. balandžio 20 d.

Posėdžio pirmininkė Jolanta Braukylienė.

Posėdžio sekretorė Milda Milbutaitė.

Dalyvavo: Valdemaras Anužis, Klaipėdos miesto savivaldybės tarybos narys; Birutė Barišauskienė, Valstybinių ir privačių įmonių profesinės sąjungos pirmininkė; Tatjana Fedotova, Klaipėdos miesto savivaldybės tarybos narė; Ilona Kuprienė, Valstybinių ir privačių įmonių profesinės sąjungos pirmininko pavaduotoja; Jolanta Skrabulienė, Klaipėdos miesto savivaldybės tarybos narė; Raimondas Tamošauskas, „Švyturio“ alaus daryklos profesinės sąjungos pirmininkas.

Posėdis vyko Klaipėdos teritorinėje darbo biržoje.

DARBOTVARKĖ:

1. Klaipėdos teritorinės darbo biržos vaidmuo miesto darbo rinkoje ir užimtumas Klaipėdos mieste.

2. Dėl Klaipėdos profesinių sąjungų atstovų Klaipėdos miesto trišalėje taryboje.

1. SVARSTYTA. Klaipėdos teritorinės darbo biržos vaidmuo miesto darbo rinkoje ir užimtumas Klaipėdos mieste.

Daiva Kniežienė, Klaipėdos teritorinės darbo biržos Klaipėdos skyriaus Paslaugų darbdaviams poskyrio vedėja, pristatė Klaipėdos teritorinės darbo biržos veiklą, kuri apima Klaipėdos miesto, Klaipėdos r., Neringos, Šilutės, Kretingos, Palangos ir Skuodo savivaldybes. Klaipėdos teritorinės darbo biržos, kaip užimtumo tarnybos, pagrindinis tikslas yra pasiūlos ir paklausos suderinamumas, t. y. darbdaviams padėti apsirūpinti reikiama darbo jėga, o ieškantiems darbo – susirasti tinkamą darbą. D. Kniežienė pasidžiaugė, kad nuo 2010 m. sausio 1 d. iki 2016 m. sausio 1 d. buvo įdarbinta 143,2 tūkst. ieškančių darbo asmenų. Klaipėdos teritorinėje darbo birža turi išplėtotas elektronines paslaugas: darbdaviai gali vykdyti automatinę darbuotojų atranką, gaunant žinutes apie tinkamus kandidatus; peržiūrėti kandidatų CV; siųsti pranešimus kandidatams; registruoti darbo pasiūlymus; užsakyti darbo mugę; bendrauti su darbo biržos specialistais. 2010–2015 m. Klaipėdos teritorinės darbo biržos organizuotas profesinis mokymas Klaipėdos apskrities įmonėms padėjo parengti 6 tūkst. įvairių profesijų darbuotojų. Darbo birža finansuoja mokymą iki 1800 Eur kvalifikacijos įgijimui ir iki 900 Eur kvalifikacijos tobulinimui. Nedarbo lygis Klaipėdos apskrityje sumažėjo. 2015 m. balandžio 1 d. jis siekė 8,4 proc., o 2016 m. balandžio 1 d. – 8 proc. Mažiausias nedarbo lygis yra Kretingos rajono savivaldybėje – 6,3 proc., didžiausias nedarbas yra Šilutės rajono savivaldybėje – 13,4 proc. Dirbančių asmenų skaičius nuo 2010 m. iki 2015 m. sumažėjo nuo 248 234 iki 202 312. Nedarbo lygis šiuo laikotarpiu (2010–2015 m.) sumažėjo nuo 13,8 proc. iki 7,9 proc. Prašymų leidimams dirbti užsieniečiams skaičius nuo 2010 m. iki 2015 m. smarkiai išaugo – nuo 301 iki 1776. D. Kniežienė paminėjo, kad per 2016 m. I ketv. jau yra išduota 718 prašymų leidimų dirbti užsieniečiams. 2015 m. didžiąją dalį užsieniečių, atvykusių dirbti į Lietuvos Respubliką sudarė Ukrainos piliečiai, ypatingai išaugo Moldovos piliečių skaičius, taip pat didėjo dirbančių Gruzijos piliečių skaičius, bet mažėjo darbuotojų iš Kinijos skaičius. D. Kniežienė taip pat pristatė esmines 2016 m. naujoves. Pirmiausia tai naujas požiūris į organizuojamas darbuotojų atrankas – darbo muges, bus orientuojamasi ne į jų kiekybę, o į kokybę. Taip pat bus kuriamas naujas klientų aptarnavimo modelis, kurio metu bus atsisakoma registratūros. Atsisakius registratūros paslaugų, pirmo apsilankymo metu žmonės iš karto bus nukreipiami pas darbo rinkos paslaugų specialistą, bus suteikiamos šios paslaugos: registravimo, informavimo, konsultavimo, tarpininkavimo įdarbinant. Registracijos metu specialistai galės matyti informaciją iš įvairių duomenų šaltinių (registrų), tai leis ne tik suteikti žmogui bedarbio statusą pirmojo apsilankymo metu pas specialistą, bet ir gauti kitas darbo biržos paslaugas. Informavimo zona išliks, joje bus taikomas vieno langelio principas, suteikiama pirminė informacija. D. Kniežienė teigė, kad įdiegus naują klientų aptarnavimo sistemą bus taupomas laikas, iš karto bus suteikiamas bedarbio statusas, užsiregistravus darbo biržoje iš karto gaunami pasiūlymai įsidarbinti. Taip pat bus racionaliau panaudojami darbo biržos žmogiškieji ištekliai ir formuojamas modernios įstaigos įvaizdis. D. Kniežienė taip pat paminėjo, kad nuo 2016 m. sausio 1 d. leidimus dirbti užsieniečiams išduoda Klaipėdos TDB.

R. Tamošauskas paklausė, kokios specialybės dominuoja išduodant leidimus dirbti užsieniečiams?

D. Kniežienė atsakė, kad dominuoja krovininių transporto priemonių vairuotojai (2015 m. jie sudarė 58 proc. visų atvykusiųjų), suvirintojai, laivų konstrukcijų montuotojai.

J. Skrabulienė paklausė apie neįgaliųjų įdarbinimo galimybes.

D. Kniežienė papasakojo, kad darbdaviui yra skiriama parama darbo vietos neįgaliajam steigimui, t. y. įrangos įsigijimui arba darbo vietos pritaikymui. Ši parama siekia 40 minimalių darbo užmokesčių dydį, apie 14 tūkstančių eurų. Taip pat darbdaviai gali pasinaudoti įdarbinimo subsidijuojant galimybe.

R. Tamošauskas paklausė, ar yra statistika, kiek tokių darbo vietų sukurta?

D. Kniežienė atsakė, kad 2015 m. buvo įsteigtos 5 darbo vietos neįgaliesiems.

T. Fedotova paklausė, koks vidutinis bedarbių amžius?

D. Kniežienė atsakė, kad apie 40 m.

NUTARTA. Informacija išklausyta.

2. SVARSTYTA. Dėl Klaipėdos profesinių sąjungų atstovų Klaipėdos miesto trišalėje taryboje.

R. Tamošauskas pristatė, kad buvo atnaujintas Klaipėdos profesinių sąjungų atstovų sąrašas ir į Klaipėdos miesto trišalę tarybą deleguoti L. Juknienė, R. Kalnius, I. Kuprienė ir R. Tamošauskas.

NUTARTA. Patvirtinti Klaipėdos profesinių sąjungų atstovai.

|  |  |
| --- | --- |
| Posėdžio pirmininkė | Jolanta Braukylienė |
|  |
| Posėdžio sekretorė | Milda Milbutaitė |